Document ID: /roh_data/filtered/fineweb-2-filterrobots_roh.jsonl.gz/43148

In pledader da l'armada ha ditg envers l'agentura da novitads AFP ch'i haja dà grevs cumbats la notg passada. Cun agid ord l'aria da l'aviatica russa haja l'armada pudì reconquistar l'entira citad ed il bain cultural mundial da l'UNESCO. Là aveva la gruppa terroristica destruì numerus bains culturals da l'antica. L'offensiva da l'armada siriana e l'aviatica militara russa aveva cumenzà avant duas emnas.
UNESCO vul inspectar bains culturals
Suenter che l’armada siriana ha reconquistà la citad da Palmyra vul uss l’UNESCO inspectar ils donns da la guerra vid ils bains istorics antics, e quai, uschè spert sco pussibel. L’organisaziun da las Naziuns Unidas vegn a visitar Palmyra ils 4 d’avrigl, ha ditg ina represchentanta da l’Unesco. La cumissiun vegnia era a ponderar da reconstruir tscherts monuments, ma l’emprim basegnan els ina survista da tut ils donns. Per part sajan era vegnidas messas minas en ils bains culturals, ha la represchentanta da l’Unesco ditg al radio.
RR novitads 9:00